Helsingin luonnontiedelukio

Helsingin luonnontiedelukio on Helsingin Käpylässä Mäkelänkadun varrella sijaitseva lukio. Vuonna 2021 lukiossa oli noin 870 opiskelijaa.

Lukiossa pystyy valitsemaan yleislinjan tai luonnontiedelinjan. Noin kolmasosa lukion opiskelijoista valitsee luonnontiedelinjan. Helsingin luonnontiedelukio on lempinimeltään Hellu ja se tekee yhteistyötä lähellä sijaitsevan Yhtenäiskoulun lukion kanssa. Koulu on ollut vuosittain mukana myös kansainvälisissä hankkeissa, joihin on kuulunut esimerkiksi opiskelijavaihtoa. 

Helsingin luonnontiedelukio on perustettu vuonna 1999. Lukiossa on nykyään yli 700 opiskelijaa ja noin 50 opettajaa. Koulun rehtori on Kaisa Tikka ja apulaisrehtori Juha Salo. Alimmat keskiarvot vuonna 2022 olivat yleislinjalle 8,46 ja luonnontiedelinjalle 9,5.

Historia
Helsingin luonnontiedelukio perustettiin keväällä 1999 yhdistämällä Käpylän ja Meilahden lukio. Ajatusta uuden luonnontiedepainotteisen lukion perustamisesta oli vahvasti ajanut professori, Skepsis ry:n entinen puheenjohtaja ja kunniajäsen Nils Mustelin. Hänen testamenttilahjoituksellaan perustettu Nils Mustelinin säätiö on vuodesta 2007 alkaen myöntänyt yhdelle luonnontiedelukion oppilaalle 100 euron suuruisen stipendin "tieteellisen ajattelun harrastuksesta ja hyvästä opintomenestyksestä".

Luonnontiedelinja
Helsingin luonnontiedelukio on nimensä mukaisesti luonnontieteiden opetuksen erikoistehtävän saanut kaupungin lukio. Noin kolmasosa opiskelijoista opiskelee luonnontiedelinjalla. Luonnontiedelinjalle on tiukempi seula kuin lukion yleislinjalle.

Luonnontiedelinjalla opiskelija painottaa opiskelussaan luonnontiedeaineita valitsemalla vähintään 12 kurssia biologiaa, fysiikkaa, kemiaa tai maantiedettä pakollisten kurssien lisäksi. Tällöin opiskelija voi halutessaan jättää opinto-ohjelmastaan pois kahdeksan muiden aineiden pakollista kurssia. Kustakin oppiaineesta on kuitenkin suoritettava vähintään puolet pakollisista kursseista.

Rakennus
Helsingin luonnontiedelukio sijaitsee osoitteessa Mäkelänkatu 84, 00610 Helsinki. Koulun rakennus on siitä poikkeuksellinen, että sitä ei ole alun perin suunniteltu koulurakennukseksi, vaan se on entisen Paragon-yhtiön pääkonttori. Rakennus valmistui vuonna 1973 ja sen on suunnitellut tunnettu arkkitehti Aarno Ruusuvuori. Lukion lisäksi rakennuksessa sijaitsee liiketiloja sekä kaupungin opetusviraston mediakeskus. Rakennuksessa on yhteensä neljä kerrosta ja lisäksi kellarikerros jossa sijaitsevat auditorio ja kuntosali. Kaupungin opetusviraston mediakeskus sijaitsee ylimmässä kerroksessa.

Helsingin luonnontiedelukio on saamassa Helsingin yliopiston rakennuttamat uudet toimitilat Kumpulan kampuksella osoitteessa Pietari Kalmin katu 3. Opetuksen on suunniteltu muuttavan uusiin tiloihin syksyllä 2023. Uudet tilat tarvitaan sen takia, että tulevaisuudessa opiskelijoita on tarkoitus olla 900, eli määrä tulee kasvamaan noin 200 opiskelijalla. Uudet tilat mahdollistavat entistä tiivimmän yhteistyön yliopiston kanssa. Lukiolaiset tulevat esimerkiksi käymään yliopiston auditorioissa, liikuntatiloissa ja laboratorioissa.

Muuta

Helsingin luonnontiedelukio on osa lukiokampusta, johon kuuluu lisäksi Helsingin medialukio ja Mäkelänrinteen lukio. Helsingin kaupungilla on yhteensä kolme kampusta joista Helsingin luonnontiedelukio kuuluu Kakkoskampukseen. Kampus jakaa opiskelijoille yhteisiä kursseja ja tarjoaa yhteisellä kurssitarjottimella esimerkiksi reaaliaineiden kertauskursseja sekä vieraita kieliä, kuten ranskaa, saksaa, venäjää ja italiaa. Lukiot tekevät yhteistyötä myös yli kampusten rajojen.

Lukiossa on mahdollista suorittaa musiikin, kuvataiteen ja liikunnan lukiodiplomi.

Koulun tunnuslause 

Sivistys ei ole vain tietoa,
sivistys ei ole vain taitoa.
Helsingin luonnontiedelukiossa
sivistys on älyllistä uteliaisuutta,
eettistä tajua, kykyä nähdä
olennaista ja tahtoa toimia.

Keskiarvorajat 2000–2021

Kuuluisia koulussa opiskelleita 
 Eveliina Heinäluoma (SDP:n kansanedustaja)

Lähteet

Aiheesta muualla 
Helsingin luonnontiedelukion sivusto 
Opintopolku: Helsingin luonnontiedelukio

Helsingin lukiot
Käpylä